b'\n_START_ARTICLE_\nSredi\xc5\xa1\xc4\x8de za samostojno u\xc4\x8denje\n_START_SECTION_\nZgodovina\n_START_PARAGRAPH_\nSredi\xc5\xa1\xc4\x8da za samostojno u\xc4\x8denje v Sloveniji so nastala po zgledu iz Anglije; tam je\xc2\xa0\xc2\xbbOpen Learning\xc2\xab\xc2\xa0\xc5\xbee v sredini 80-ih let postal glavni trend v razvoju izobra\xc5\xbeevanja odraslih.\xc2\xa0\xc2\xbbOpen Learning kot nekak\xc5\xa1na filozofija prilagajanja u\xc4\x8denja in izobra\xc5\xbeevanja potrebam vsakega \xc4\x8dloveka je v Angliji pri\xc4\x8dujo\xc4\x8da na vseh ravneh in zajeta v najrazli\xc4\x8dnej\xc5\xa1e izobra\xc5\xbeevalne vsebine.\xc2\xab\xc2\xa0(Benedik Irena, 1994: Organizirano samostojno u\xc4\x8denje odraslih v Sloveniji, magistrsko delo, stran 11)_NEWLINE_Sredi\xc5\xa1\xc4\x8da za samostojno u\xc4\x8denje so rezultat ve\xc4\x8d kot \xc5\xa1tirinajstletnega razvijanja in uvajanja projekta Organizirano samostojno u\xc4\x8denje, katerega nosilec je Andrago\xc5\xa1ki center Republike Slovenije. Ta je projekt za\xc4\x8del razvijati v letu 1993, dve leti kasneje pa so tudi v praksi za\xc4\x8dela delovati prva sredi\xc5\xa1\xc4\x8da za samostojno u\xc4\x8denje._NEWLINE_Danes 34 delujo\xc4\x8dih sredi\xc5\xa1\xc4\x8d tvori Mre\xc5\xbeo sredi\xc5\xa1\xc4\x8d za samostojno u\xc4\x8denje (Mre\xc5\xbeo SSU), ki jo koordinira Mestna knji\xc5\xbenica Ljubljana, Knji\xc5\xbenica Otona \xc5\xbdupan\xc4\x8di\xc4\x8da. Naloge koordinacije Mre\xc5\xbee SSU so skupna promocija sredi\xc5\xa1\xc4\x8d, zagotavljanje svetovalne pomo\xc4\x8di in informacij ter spremljanje delovanja sredi\xc5\xa1\xc4\x8d._NEWLINE_S projektom Organizirano samostojno u\xc4\x8denje se razvija in \xc5\xa1iri kultura organiziranega samostojnega u\xc4\x8denja v Sloveniji in posameznikom zagotavlja dobre u\xc4\x8dne pogoje za samostojno u\xc4\x8denje. Projekt spodbuja vse\xc5\xbeivljenjsko u\xc4\x8denje in zmanj\xc5\xa1uje socialno izklju\xc4\x8denost pri dostopnosti do znanja, hkrati pa ob zagotavljanju strokovne pomo\xc4\x8di spodbuja odgovornost za lastno u\xc4\x8denje.\n_START_SECTION_\nSredi\xc5\xa1\xc4\x8da za samostojno u\xc4\x8denje v Sloveniji\n_START_PARAGRAPH_\nV Sloveniji je 35 sredi\xc5\xa1\xc4\x8d za samostojno u\xc4\x8denje, ki delujejo v razli\xc4\x8dnih organizacijah (ljudskih univerzah, zasebnih izobra\xc5\xbeevalnih organizacijah, knji\xc5\xbenicah in drugod).'